**PRACOVNÝ LIST pre birmovancov**

2.1. Boh – milujúci Otec

**Doplň chýbajúce slová:**

1. Boh je ..................... všetkého. „V ňom bolo stvorené všetko na .............. a na .............., viditeľné i neviditeľné, tróny aj panstvá, kniežatstvá aj mocnosti. Všetko je stvorené skrze neho a pre neho. On je pred všetkým a všetko v ňom spočíva“. (Kol 1,16-17)
2. Prvé kapitoly knihy Genezis nie sú príručkou geológie ani histórie, ale opisom ............. Boha s jeho stvorením.
3. Boh nestvoril zlo. „Dobrý je Pán ku každému a milostivý ku všetkým svojim ...................“ (Ž 145,9)
4. „Všetko, čo na zemi vidím, mi hovorí, že si to urobil z ............... ku mne a vyzýva ma, aby som ťa miloval.“ (sv. Augustín)
5. Boh nie je len Stvoriteľ, ale aj udržiava stvorenie pri bytí (KKC 301) Teda je stále aktívny. Môj .............. pracuje až doteraz, i ja pracujem. (Jn 5,17)
6. „Hľa, všetko .............. nové.“ (Zjv 21,5) Boh je večné teraz. „Vzkriesenie a život.“ (Zjv 21,5) Ak budeš chcieť, Boh aj v tvojom živote môže uskutočniť tieto slová.

**Zamyslenie:**

Boh sa so svojou stvoriteľskou mocou nikdy nestiahol od svojho stvorenia. Nekonečný Boh má stále aktívny vzťah so svojím dielom. (porov. sv. Tomáš Akvinský) Aký aktívny vzťah má so svojím stvorením – s prírodou? S človekom? A s tebou?

Dnes sa s veľkým záujmom hovorí o zachovaní stvorenia, ale oveľa menej, ba niekedy vôbec o samotnom Stvoriteľovi; je veľký záujem o stvorenie, ale nezáujem o Stvoriteľa. Hovoriť o Stvoriteľovi znamená, že by si ho mal poznať aj osobne. Ako ho môžeš poznávať? Napr. aj cez prírodu? Môžeš Boha poznávať aj cez to, ako funguje ľudské telo?

„Hľa, všetko tvorím nové.“ (Zjv 21,5) Boh je večné teraz. Je „vzkriesenie a život“ (Zjv 21,5). Život a vzkriesenie má aj pre teba. V našom fyzickom, duchovnom, emocionálnom živote, v našich vzťahoch neustále zisťujeme slabé miesta. Trápime sa, hrešíme, prežívame smútok, strach, bolesť, zranenia duše, psychiky. V mnohom si sami nevieme pomôcť. Ježiš nás pozýva odovzdávať mu všetko čo prežívame. Aj negatívne, zlé. Pozýva nás, aby sme v modlitbe všetko ukryli do Jeho rán a nechali sa obmyť Jeho krvou, ktorú vylial za nás. Aj za teba. On, Stvoriteľ a neustály Tvorca má moc nechať odumrieť všetko to zlé a ťažké, aby do týchto oblastí tvojho života prišlo vzkriesenie a život. Toto je práca Boha..., ktorý neustále pracuje, z lásky k tebe.

Pouvažuj nad slabými miestami v tvojom živote. Nad tými, ktoré ti prinášajú hriech, smútok, bolesť, konflikty vo vzťahoch .... (možno je to lenivosť, tvoja prchkosť, strach, možno aj nejaká psychická, či fyzická choroba). Napíš ich a odovzdaj ich Bohu. Popros ho, aby ich všetky obmyl svojou krvou a uzdravil. Aby do ťažkých oblastí tvojho života prišlo vzkriesenie a nový život.

Niekedy človek niečo tvorí a cíti sa byť Pánom všetkého. Ako využívaš vytvorené veci ty? Zachádzaš s nimi šetrne alebo žiješ spôsobom “po mne potopa“? Čo pre teba znamená, že máš chrániť zem a zachovať ju pre budúce pokolenie? V čom by si mohol pristupovať šetrnejšie v prostredí, v ktorom žiješ?

Zdieľaj sa o tom v skupine.

Ktoré stvorené alebo človekom vytvorené veci ťa zotročujú? Mobil, internet, nuda? Ako ich zdravo využívať, aby ti slúžili a nezotročovali ťa?

**Aktivita:**

Sprav si prechádzku prírodou a nech je oslavou Boha Stvoriteľa, vďakou za všetko stvorenie. Boh rád prijme tvoje poďakovanie. Tak mu zo srdca poďakuj :o)

**Modlitba:**

Verím v Boha, Otca všemohúceho, Stvoriteľa neba i zeme, i v Ježiša Krista, jeho jediného Syna, nášho Pána, ktorý sa počal z Ducha Svätého, narodil sa z Márie Panny, trpel za vlády Poncia Piláta, bol ukrižovaný, umrel a bol pochovaný. Zostúpil k zosnulým, tretieho dňa vstal z mŕtvych, vystúpil na nebesia, sedí po pravici Boha Otca všemohúceho, odtiaľ príde súdiť živých i mŕtvych.

Verím v Ducha svätého, v svätú Cirkev katolícku, v spoločenstvo svätých, v odpustenie hriechov, vo vzkriesenie tela a v život večný. Amen.

**Chýbajúce slová:** 1. Stvoriteľ, nebi, zemi; 2. vzťahu; 3. stvoreniam; 4. lásky; 5. Otec; 6. tvorím;